การขาดแคลนชิป ปัญหาใหญ่ ของอุตสาหกรรมรถยนต์ทั่วโลก
ก่อนหน้านี้ บริษัทรถยนต์หลายแห่งคงกำลังดีใจ ที่เศรษฐกิจหลายประเทศเริ่มฟื้นตัวได้  จากการควบคุมโรคระบาดที่ทำได้ดีขึ้น จนความต้องการซื้อรถยนต์เริ่มฟื้นตัวกลับมา  แต่หลังจากดีใจได้ไม่นาน ค่ายรถยนต์หลายแห่งทั่วโลกก็ต้องเจอกับปัญหาใหม่อีกครั้ง นั่นคือ ปัญหาขาดแคลนชิปซึ่งเป็นหนึ่งชิ้นส่วนสำคัญในรถยนต์ จนค่ายรถยนต์หลายแห่งต้องสั่งหยุดการผลิตรถยนต์ หรือหลายแห่งผลิตได้ไม่เต็มที่ตามต้องการ   ปัญหาขาดแคลนชิป กระทบอุตสาหกรรมรถยนต์ทั่วโลกมากแค่ไหนในตอนนี้ ?  ลงทุนแมนจะเล่าให้ฟัง
18 เม.ย. 2564

การขาดแคลนชิป ปัญหาใหญ่ ของอุตสาหกรรมรถยนต์ทั่วโลก /โดย ลงทุนแมน
ก่อนหน้านี้ บริษัทรถยนต์หลายแห่งคงกำลังดีใจ
ที่เศรษฐกิจหลายประเทศเริ่มฟื้นตัวได้
จากการควบคุมโรคระบาดที่ทำได้ดีขึ้น จนความต้องการซื้อรถยนต์เริ่มฟื้นตัวกลับมา
แต่หลังจากดีใจได้ไม่นาน ค่ายรถยนต์หลายแห่งทั่วโลกก็ต้องเจอกับปัญหาใหม่อีกครั้ง
นั่นคือ ปัญหาขาดแคลนชิปซึ่งเป็นหนึ่งชิ้นส่วนสำคัญในรถยนต์
จนค่ายรถยนต์หลายแห่งต้องสั่งหยุดการผลิตรถยนต์ หรือหลายแห่งผลิตได้ไม่เต็มที่ตามต้องการ
ปัญหาขาดแคลนชิป กระทบอุตสาหกรรมรถยนต์ทั่วโลกมากแค่ไหนในตอนนี้ ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่านและนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ถ้าถามว่า ส่วนประกอบสำคัญที่เป็นเหมือนสมองของอุปกรณ์อิเล็กทรอนิกส์ต่าง ๆ ไม่ว่าจะเป็น สมาร์ตโฟน โทรทัศน์ เครื่องเล่นเกม รวมถึง รถยนต์ คืออะไร ?
คำตอบนั้นก็คือ “ชิปประมวลผล”
สำหรับรถยนต์ ชิปถือเป็นส่วนประกอบสำคัญในชิ้นส่วนอิเล็กทรอนิกส์ภายในตัวรถ เช่น หน้าจอแสดงผล และระบบส่งกำลัง
ปีที่ผ่านมาหลายอุตสาหกรรมทั่วโลกได้รับผลกระทบจากการเกิดโรคระบาด แต่หนึ่งในอุตสาหกรรมที่เติบโตสวนกระแสก็คือ อุตสาหกรรมเซมิคอนดักเตอร์
ยอดขายเซมิคอนดักเตอร์ทั่วโลกรวมกันอยู่สูงกว่า 13 ล้านล้านบาท เติบโต 5.1% จากปีก่อนหน้า
ที่เป็นแบบนี้ก็เนื่องจาก ช่วงที่โควิด 19 ระบาดหนัก
ความต้องการอุปกรณ์อิเล็กทรอนิกส์นั้นเพิ่มขึ้นสูงมาก อย่างเช่น แท็บเล็ต คอมพิวเตอร์โน้ตบุ๊ก
จากการที่คนต้องเปลี่ยนมาทำงานจากที่บ้านกันทั่วโลก
แต่การเติบโตของอุตสาหกรรมเซมิคอนดักเตอร์ กลับก่อให้เกิดปัญหาชิปขาดแคลน
และปัญหานี้ ก็กำลังส่งผลต่ออุตสาหกรรมยานยนต์
ซึ่งนับเป็นหนึ่งในอุตสาหกรรมที่มีความสำคัญที่ส่งผลต่อการฟื้นตัวของสภาพเศรษฐกิจทั่วโลก
สำหรับในสหรัฐอเมริกา อุตสาหกรรมยานยนต์มีการจ้างงานรวมกันประมาณ 3 ล้านคน สร้างมูลค่าต่อเศรษฐกิจสหรัฐอเมริกากว่า 16 ล้านล้านบาท ซึ่งคิดเป็นประมาณ 2.5% ของมูลค่า GDP ประเทศ
ในประเทศไทย อุตสาหกรรมยานยนต์และอุตสาหกรรมชิ้นส่วนยานยนต์นั้น มีการจ้างงานรวมกันกว่า 850,000 คน สร้างมูลค่าต่อเศรษฐกิจประเทศไทยกว่า 1.7 ล้านล้านบาท ซึ่งคิดเป็นกว่า 10% ของมูลค่า GDP ประเทศ
ย้อนกลับไปช่วงกลางปีที่แล้ว ซึ่งเป็นช่วงที่โควิด 19 กำลังแพร่ระบาดอย่างหนัก โรงงานผลิตชิปหลายแห่งต้องปิดตัวลงชั่วคราว จนไม่สามารถส่งมอบชิปอย่างเพียงพอ
กำลังซื้อรถยนต์ของคนทั่วโลกที่ชะลอตัวลงในช่วงเวลานั้น บังคับให้บริษัทรถยนต์หลายแห่งต้องปรับลดกำลังการผลิต ทำให้หลายค่ายรถยนต์ ต้องยกเลิกคำสั่งซื้อชิปจำนวนมากตามไปด้วย
อย่างกรณีของ Taiwan Semiconductor Manufacturing Company (TSMC) ผู้ผลิตชิปรายใหญ่ของโลกจากไต้หวันก็ถูกยกเลิกคำสั่งซื้อชิปจากบริษัทรถยนต์หลายแห่ง
แต่พอความต้องการรถยนต์เริ่มฟื้นตัวกลับมาอีกครั้ง
สิ่งที่เกิดขึ้นคือ TSMC หันไปผลิตชิปให้ลูกค้าในอุตสาหกรรมอื่น ๆ ไปแล้ว
และอีกด้านหนึ่งคือ การเพิ่มกำลังการผลิตชิปนั้นไม่สามารถทำได้ในทันที เนื่องจากต้องใช้เวลาและต้นทุนจำนวนมหาศาล อย่างเช่น ต้องใช้งบประมาณและเวลาในการขยายโรงงานการผลิต
และปัจจุบัน TSMC นั้นกำลังผลิตชิปเทคโนโลยีสูง โดยใช้กำลังการผลิตกว่า 90% ซึ่งเกือบจะเต็มกำลังอยู่แล้ว
ก็เลยกลายเป็นว่า ในตอนนี้อุตสาหกรรมรถยนต์ต้องไปต่อคิวต่อจากอุตสาหกรรมอื่น ๆ ที่มีความต้องการชิปด้วยเช่นกัน
จึงทำให้บริษัทผลิตรถยนต์รายใหญ่หลายแห่งนับจากต้นปี ต้องประกาศลดกำลังการผลิตลงในช่วงที่ผ่านมา
- General Motors สั่งหยุดสายการผลิตทั้งหมดที่โรงงาน 4 แห่งในอเมริกาเหนือ
รวมทั้งยังลดการผลิตที่โรงงานในเกาหลีใต้ 2 แห่งลงครึ่งหนึ่ง
และคาดว่าจะกระทบกับกำไรของบริษัทมากกว่า 60,000 ล้านบาท
- Honda Motor จำเป็นต้องปรับลดการผลิตรถยนต์ที่โรงงานในภาคกลางของญี่ปุ่นลงประมาณ 4,000 คันต่อเดือน
- Volkswagen ประกาศลดกำลังการผลิตที่โรงงานผลิตในจีน ยุโรป และอเมริกาเหนือ ในไตรมาสแรก
ซึ่งการขาดแคลนชิป จนทำให้บริษัทรถยนต์หลายแห่งต้องลดกำลังการผลิตลงนั้น อาจส่งผลให้อุตสาหกรรมรถยนต์จำเป็นต้องลดปริมาณการจ้างงานลงด้วย
และสุดท้ายเรื่องนี้ก็จะกระทบกับการฟื้นตัวของภาวะเศรษฐกิจด้วยเช่นกัน
ซึ่งผลกระทบดังกล่าว น่าจะส่งผลกระทบมายังประเทศไทยด้วย
เนื่องจากไทยก็ถือเป็นหนึ่งในฐานการผลิตรถยนต์ของหลาย ๆ แบรนด์ ที่สำคัญแห่งหนึ่งของโลก
มูลค่าการส่งออกรถยนต์และชิ้นส่วนยานยนต์ไปต่างประเทศ ในปี 2563 ที่ผ่านมาของไทย มีมูลค่ากว่า 917,000 ล้านบาท หรือคิดเป็นสัดส่วนกว่า 13% ของมูลค่าการส่งออกทั้งหมด
ซึ่งถ้าสถานการณ์นี้ลากยาวไปเรื่อย ๆ
ก็คงไม่ใช่เรื่องดี ต่ออุตสาหกรรมผลิตรถยนต์ ในประเทศไทยด้วยเช่นกัน..
╔═══════════╗
Blockdit เป็นแพลตฟอร์ม สำหรับนักอ่านและนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-
-
-
-
-
-
-
-
-